ADVANC ดีด 3% โบรกฯชูเป้า 252 บ. ชี้ฐานการเงินแกร่ง จ่อรับ New S-Curve หนุน
ADVANC ดีด 3% ลุ้นกำไรปี 65 โต จากฐานะการเงินแกร่ง อีกทั้งธุรกิจ New S-Curve จาก 5G, Fibre, Enterprise and digital service หนุน
21 ธ.ค. 2564

ผู้สื่อข่าวรายงานว่าวันนี้ (21 ธ.ค. 2564) ราคาหุ้น บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ณ เวลา 12:02 น. อยู่ที่ระดับ 218.00 บาท เพิ่มขึ้น 6.00 บาท หรือ 2.83% โดยทำจุดสูงสุด 219.00 บาท และทำจุดต่ำสุดที่ 213.00 บาท ด้วยมูลค่าการซื้อขาย 748.17 ล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (21 ธ.ค. 2564) ว่า มองโมเมนตัมกำไรไตรมาส 4/2564 อยู่ที่ 7 พันล้านบาท เพิ่มขึ้น 1% จากงวดเดียวกันของปีก่อน และเพิ่มขึ้น 5% จากไตรมาสก่อน โดยรวมมองกำไรปี 2564 อยู่ที่ 2.62 หมื่นล้านบาท ลดลง 4% จากงวดเดียวกันของปีก่อน ซึ่งยังมี Upside เล็กน้อย และคาดกำไรจะกลับมาเติบโตได้ 6% จากงวดเดียวกันของปีก่อน ในปี 2565 โดย ADVANC ยังอยู่ในจุดที่ความสามารถแข่งขันสูง อีกทั้งฐานะการเงินแกร่ง และระยะกลางมองบวกทางอ้อมต่อการแข่งขันแนวโน้มลดลง ในภาวะที่ผ่านจุดลงทุนพีคแล้ว และมี New S-Curve จาก 5G, Fibre, Enterprise and digital service
อีกทั้งการซื้อขายบนค่า PBV ปี 2564 ต่ำกว่าค่าเฉลี่ยในอดีตย้อนหลัง 10 ปี ที่ -1.5 SD โดยมีค่า PER ปี 2565 ที่ 20 เท่า และคาดปันผลสูง 3% ต่อปี อย่างไรก็ดีมองเป็นหุ้นน่าสะสมในภาวะตลาดปรับฐาน ภาพอุตสาหกรรมดูดีขึ้น จากแนวโน้มแข่งขันลดลง และการเปลี่ยนแปลงเชิงบวก ทั้งการได้พันธมิตรอย่าง GULF จะช่วยเพิ่มโอกาสทางธุรกิจต่อยอดมากขึ้นอีกทั้งการจับมือกับ SCB รุกธุรกิจ Digital lending เป็นการเติมเต็มกันและกันระหว่างเบอร์ 1ในอุตสาหกรรมทั้งคู่ แนะนำ “ซื้อ” ราคาเป้าหมายปี 2565 ที่ 252 บาท